જવાબમાં જીત મેળવીને પ્રી-ક્વૉર્ટરમાં એન્ટ્રી મેળવવાની તક માટે બૅટિંગમાં આવેલી વૈંશ સુતારની ખરાબ અને ધીમી બૅટિંગની શરૂઆત થતાં બીજી ઓવરના છેલ્લા બૉલે ૪ રનના સ્કોર પર પ્રથમ વિકેટ પડતાં ટીમ માટે ટેન્શન ઊભું થયું હતું. કચ્છી વીસા ઓસવાળ જૈનની ચુસ્ત બોલિંગ સામે પાંચમી ઓવર શરૂ થઈ ત્યારે સ્કોર ૨૧ હતો અને ત્યારે વિશેષ સંગોઈએ પહેલા જ બૉલમાં વૈંશ સુતારના મિડ-ડે કપના પ્રથમ સદીવીર દિવ્યેશ કાટેલિયાને ક્લીનબોલ્ડ કરી પોતાનો બીજો શિકાર કર્યો હતો. ત્યાર બાદ વૈંશ સુતારના બૅટ્સમેનોની વિકેટ પડતી રહી હતી અને ૮ ઓવરના અંતે સ્કોર માત્ર ૩૯ રન રહ્યો હતો, પરંતુ છઠ્ઠા ક્રમે આવેલા વિનય વાઢિયા (૩૯)એ શાનદાર ઇનિંગ્સ દરમ્યાન ફોર અને સિક્સરની ધડબડાટી બોલાવી હતી. જોકે સામા છેડે અન્ય કોઈ બૅટ્સમૅનનો સાથ ન મળતાં વૈંશ સુતારનો ૧૦ ઓવરના અંતે ૬ વિકેટે ૬૫ રન રહેતાં ૨૦ રનથી પરાજય થયો હતો. આ હાર સાથે વૈંશ સુતારની પ્રી-ક્વૉર્ટરમાં એન્ટ્રીની આશા પર પાણી ફરી વળ્યું હતું.